《汉阙双凫卷送周明府入计》
明代·李之世

客星迢迢度南越。化作双凫傍双阙。乍看流影入彤霄，忽曳清声破晓月。

月色胧胧启曙辉。九重端御正垂衣。龙鳞光绕翠华仗，鹓侣齐趋青琐闱。

夹城日高未下殿。离宫别馆罗清宴。玉宇遥瞻五位尊，金茎特赐群臣遍。

周侯为政古循良。舄影高悬紫极光。到日定知扳睿作，会有赓歌续柏梁。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。